tartuNLP/wikipedia-smugri-20251201 huggingface dataset:
Arndt Wilhelm Nohrström

Arndt Wilhelm Nohrström (21. joulukuuta 1850 Savonlinna – 8. toukokuuta 1890 Savonlinna) oli suomalainen juristi ja Savonlinnan pormestari.
Arndt Wilhelm Nohrströmin vanhemmat olivat Savonlinnan reaalilyseon kollega Johan Wilhelm Nohrström ja Klara Lovisa Olsoni. Hän pääsi ylioppilaaksi Porvoon kymnaasista 1871 ja suoritti Helsingin yliopistossa tuomarintutkinnon ja oikeustutkinnon vuonna 1879. Nohrström sai varatuomarin arvon 1882.
Nohrström oli Savonlinnan pormestarina vuodesta 1886 lähtien. Hän lähti torstaiaamuna 8. toukokuuta 1890 kotoaan kysymään lääkärin neuvoa häntä pidempään vaivanneeseen ikenien pakotukseen. Nohrström ei kuitenkaan palannut kotiinsa ja hänet löydettiin Talvisalon rannasta veteen kuolleena seuraavan päivän aamuna. 
Arndt Wilhelm Nohrström oli naimisissa vuodesta 1883 Anna Ottilia Schaumanin kanssa. Heidän poikansa oli kirjastonhoitaja ja kirjallisuuden ruotsintaja Holger Nohrström.
Kasimir Uno Montin

Kasimir Uno Montin (5. elokuuta 1856 Uusikaarlepyy – 25. helmikuuta 1932 Viipuri) oli suomalainen tuomari ja Rauman pormestari.
Montinin vanhemmat olivat pormestari Abraham Wilhelm Montin ja Wilhelmina Lindebäck. Hän pääsi ylioppilaaksi Turun ruotsalaisesta klassillisesta lyseosta 1877 ja suoritti Helsingin yliopistossa oikeustutkinnon vuonna 1883. Montin sai varatuomarin arvon 1885.
Montin oli Rauman pormestarina 1887–1905 ja sen jälkeen vuodesta 1905 Mäntsälän sekä vuodesta 1910 Sortavalan tuomiokunnan tuomarina. Montin jäi eläkkeelle 1926 
Montin oli naimisissa vuodesta 1887 Anna Maria Hanneliuksen kanssa.
Sarkotesta

Sarkotesta on kasvianatomiassa siemenkasvien siemenen kuoren eli testan pehmeä, mehevä kerros. Sarkotesta syntyy kehittyvän siemenaiheen ulommasta kalvosta. Se voi olla värikäs ja toimia houkuttimena siemeniä levittäville eläimille. Sarkotesta voi kehittyä siemenvaipaksi eli arillukseksi, mutta kaikki siemenvaipat eivät anatomisesti kehity siemenaiheen kalvosta vaan vaihtoehtoisesti sikiäimeen kiinnittyvästä perästä. Esimerkiksi granaattiomenan hedelmän syötävä, mehevä osa koostuu siemeniä ympäröivästä sarkotestasta.
Argentiinan naisten jääkiekkomaajoukkue

Argentiinan naisten jääkiekkomaajoukkue edustaa Argentiinaa kansainvälisissä naisten jääkiekko-otteluissa. Vuosina 2021–2023 maassa oli 240 rekisteröityä naisjääkiekkoilijaa, mutta joukkueella ei ollut sijoitusta Kansainvälisen jääkiekkoliiton IIHF:n ylläpitämässä naisten maailmanrankingissa. Sijoitusta se ei saanut myöskään vuosina 2024–2025, mutta naispelaajien määrä nousi yli 350:n. Vuonna 2016 IIHF:n järjestämässä Pan-American Ice Hockey Tournamentissa joukkue saavutti hopeaa. Turnaukseen otti osaa Latinalaisen Amerikan jääkiekkomaajoukkueita. Argentiina osallistui turnaukseen kahdella naisten joukkueella.
Australian naisten jääkiekkomaajoukkue

Australian naisten jääkiekkomaajoukkue edustaa Australiaa kansainvälisissä naisten jääkiekko-otteluissa, muun muassa maailmanmestaruuskilpailuissa. Vuonna 2022 maassa oli 825 rekisteröitynyttä naisjääkiekkoilijaa, vuonna 2024 yli 1 300. Vuodeksi 2025 määrä putosi 1 100 pelaajaan, ja joukkue oli Kansainvälisen jääkiekkoliiton IIHF:n ylläpitämässä naisten maailmanrankingissa 29. sijalla.
Nanaimo bar

Nanaimo bar on paistamaton kreemitäytteinen peltileivonnainen. Kolmikerroksisen leivonnaisen pohja valmistetaan yleensä keksimuruista ja kookoshiutaleista, täyte vaniljalla maustetusta voikreemistä sekä kuorrute suklaasta ja kermasta. Kanadan Brittiläisessä Kolumbiassa kehitetty leivonnainen on nimetty Nanaimon kaupungin mukaan. "National Post" -lehden lukijaäänestyksessä kanadalaisten suosikkileivonnaiseksi vuonna 2006 valittu Nanaimo bar on myös esiintynyt kanadalaisissa postimerkeissä.
Historia.
Varhaisin tunnettu maininta leivonnaisesta esiintyy "Vancouver Sun" -sanomalehdessä 11. maaliskuuta 1953 julkaistussa London fog bar -nimisen peltileivonnaisen reseptissä, jossa mainitaan samaa leivonnaista kutsuttavan myös nimellä Nanaimo bar. Useampi hyvin samankaltainen resepti oli esiintynyt vuotta aikaisemmin Nanaimon sairaalan tukiyhdistyksen julkaisemassa keittokirjassa, jossa niitä tosin nimitettiin yksinkertaisesti suklaaruuduiksi tai -viipaleiksi.
Wilhelm Joest

Wilhelm Joest (15. maaliskuuta 1852 Köln – 25. marraskuuta 1897 Vanuatu) oli saksalainen kansatieteilijä. Hänen tiedetään matkustaneen lähes kaikissa maanosissa. Hänen kokoelmansa sijoitettiin pääosin Kölniin, johon tulivat muun muassa Japania ja Afrikkaa käsitteelvät kokoelmansa. Hän oli opiskellut Bonnissa, Heiddelbergissä ja Berliinissä kieliä ja luonnontieteitä. Hän matkusteli Etelä-ja Pohjois-Amerikassa Kanadasta Argentiinaan, mutta myös Keski-Aasiassa sekä Indonesian saarilla, Hokkaidolla sekä Mantšuriassakin. Hän toi esille idean, että Japaniin voisi Saksa päästä Siperian kautta.
Audi S2

Audi S2 on Audin vuosina 1990–1995 valmistama urheilullinen automalli, joka korvasi Audi Quattron. Se oli ensimmäinen S-mallinimen saanut automalli Audilta.
Ensimmäisenä esitelty kolmeovinen coupé oli urheilullisempi versio Audi Coupésta (B3). Vuonna 1993 esiteltiin myös neliovinen sedan ja farmarimalli Avant, jotka perustuivat Audi 80 (B4) -mallisarjaan. Moottorina autossa oli viisisylinterinen 2,2-litrainen teholtaan 217 hevosvoimaa. Voimansiirtona oli viisivaihteinen manuaalivaihteisto ja quattro-neliveto.
Syksyllä 1992 moottorin teho nousi 230 hevosvoimaan ja vaihteisto muuttui kuusivaihteiseksi.
Mercedes-Benz C-sarja (W206)

Mercedes-Benz W206 on Mercedes-Benz C-sarjan viidennen sukupolven malli, jota on valmistettu vuodesta 2021 lähtien. Se korvasi edeltäneen W205-mallin.
Mercedes-Benz W206 (2021–).
Mercedes-Benz W206 esiteltiin helmikuussa 2021. Edeltäjäänsä verrattuna se kasvoi akseliväliltään 25 millimetriä. Uutena ominaisuutena on nelipyöräohjaus, joka on valittavana lisävarusteena. Sisäpuolella suurin uudistus on S-sarjassa aiemmin esitelty toisen sukupolven MBUX-tietoviihdejärjestelmä. Sitä käytetään kojelautaan sijoitetun pystysuuntaisen kosketusnäytön kautta, jonka koko on vakiona 9,5 tuumaa. Lisävarusteena saa suuremman 11,9-tuumaisen näytön. Autossa on aina digitaalinen mittaristo, jonka näytön koko on vakiona 10,25 tuumaa, lisävarusteena sen koon voi kasvattaa 12,3 tuumaan.
Vuoden 2022 Euro NCAP -kolaritestistä W206 sai tulokseksi täydet viisi tähteä.
Moottorivalikoimassa on ainoastaan nelisylinterisiä rivimoottoreita. Mallivalikoiman muodostavat aluksi C 180, C 200, C 300, C 220 d ja C 300 d. Kaikkien moottorien yhteydessä on yhdeksänportainen automaattivaihteisto. C 200 ja C 300 ovat saatavana nelivetoisina.
Shanghain autonäyttelyssä huhtikuussa 2021 esiteltiin ainoastaan Kiinassa myytävä sedanin pidennetty L-versio. Se on akseliväliltään 89 millimetriä perusmallia pidempi. Lisäksi takamatkustajien matkustusmukavuutta on parannettu muhkeammilla pääntuilla ja suuremmalla keskikyynärnojalla. 
Täysin uusi C-sarjan malliversio on Münchenissä syyskuussa 2021 esitelty farmarimallin maastokelpoisempi All-Terrain-versio. Mercedes-Benzillä on jo aiemmin ollut tarjolla vastaava versio E-sarjasta (W213). C-sarjan All-Terrain on 40 millimetriä perusmallia korkeampi.
Leo Buerger

Leo Buerger (13. syyskuuta 1879 Wien, Itävalta – 1943 New York, Yhdysvallat) oli itävaltalainen lääkäri ja kirurgi, joka teki päätyönsä Yhdysvalloissa. Häne muutti perheensä mukana Yhdysvaltoihin jo vuoden vanhana. Hän opiskeli Columbia Universityssa, josta valmistui vuonna 1901. Vuonna 1905 hän toimi Euroopassa silloin Saksaan kuuluneessa Wrocławissa nykyisen Puolan alueella, silloisessa Breslaussa. Buerger kuvasi tieteelle vakavan verisuonisairauden nimeltä thromboangitis obliterans, joka tunnetaan myös nimellä Buergerin tauti. Hän oli myös pätevä urologi. Leo Buerger oli myös intohimoinen klassisen musiikin harrastaja.
Buerger kehitti Brown-Buerger -kystoskoopin yhdessä Tilden Brownin kanssa. Heidän kehittämänsä kystoskooppi olikin yhdysvaltalaisten urologien suosiossa aina 1970-luvulle saakka, jolloin kuituoptiset kystoskoopit tulivat markkinoille.
Aiheesta muualla.
Brown-Buerger Cystoscope "baus.org.uk"
Hailuodon jäätie

Hailuodon jäätie on Suomen pisin jäätie, noin 8 kilometriä. Se kulkee Perämerellä Oulunsalon Riutunkarin ja Hailuodon Huikun välillä. Sitä ylläpitää Touhu-Palvelut Oy.
Jäätiellä liikennöinnissä painorajoitus on vähintään 2 000 kiloa, sen nopeusrajoitus on 50 km/h ja ajoneuvojen on pidettävä toisiinsa 50 metrin etäisyys. Jäätiellä ei saa ohittaa eikä pysähtyä.
Onnettomuus.
Jäätiellä tapahtui 15. helmikuuta 2022 pelastajan hengen vaatinut onnettomuus.
Uli Hiemer

Ulrich "Uli" Hiemer (s. 21. syyskuuta 1962 Füssen) on saksalainen uransa päättänyt jääkiekkoilija. Hänen pelipaikkansa oli puolustaja.
Ura.
Hiemer aloitti uransa pääsarjatasolla kotikaupunkinsa Füssenin joukkueessa kaudella 1979–1980. Tätä ennen hän oli ehtinyt edustaa Länsi-Saksaa alle 18-vuotiaiden EM-turnauksessa edellisenä keväänä. Füssenissä Hiemer pelasi kaksi kautta ennen siirtoaan Kölniin. Kölnissä Hiemer pelasi kolme kautta ja lähti sitten NHL:aan. Colorado Rockies oli varannut hänet kesällä 1981. Sen jälkeen seura oli muuttanut Kalliovuorilta itärannikkolle ja tunnettiin nyt nimellä New Jersey Devils. Hiemer liittyi Devilsin vahvuuteen kaudelle 1984–1985 ja vakiinnutti heti paikkansa NHL-joukkueessa. Hiemer pelasi Devilsissä kolmen kauden aikana 143 ottelua. Jaksoon mahtui myös 15 ottelun visiitti AHL-joukkue Maine Marinersiin. 143 NHL–ottelussa Hiemer teki tehot 19+54 ja istui 176 jäähyminuuttia.
NHL:sta Hiemer palasi takaisin Saksaan Düsseldorfer EG:n joukkueeseen jossa hän pelasi seuraavat yhdeksän kautta ennen lopettamistaan keväällä 1996.
Hiemer oli myös keskeinen pelaaja Saksan maajoukkueessa. Alle 18-vuotiaiden EM-kisoissa hän edusti Länsi-Saksaa vuosina 1979 ja 1980. Alle 20-vuotiaiden Maailmanmestaruuskisoissa hän pelasi kolmissa kisoissa vuosina 1980, 1981 ja 1982. Ensimmäiset miesten maailmanmestaruuskisat Hiemer pelasi vuonna 1981 joskin rooli tuolloin oli vielä pieni ja turnauksessa hän merkkautti vain yhden syöttöpisteen. Hiemer pelasi maajoukkueessa poikkeuksetta vuoden 1985 maailmanmestaruuskisoihin asti. Hän oli mukana myös vuoden 1984 Sarajevon olympiaturnauksessa sekä vuoden 1984 Canada-cupissa. Hiemer teki paluun maajoukkueeseen vuoden 1989 maailmanmestaruusturnaukseen ja oli mukana myös vuosien 1992 ja 1994 olympiaturnauksissa. Vuoden 1994 Olympiajoukkueessa sekä viimeisissä maailmanmestaruuskisoissaan vuonna 1995 Hiemer toimi Saksan joukkueen kapteenina.
Hajjim Nahman Bialik

Hajjim Nahman Bialik (; 1873 Rady, Volynian kuvernementti, Venäjän keisarikunta – 1934 Wien, Itävalta) oli ukrainanjuutalainen runoilija. Hän on uuden ajan hepreankielisen runouden klassikkorunoilija ja Israelin kansallisrunoilija. Hän opetti hepreaa ja johti odessalaista kirjankustantamoa. Hän muutti 1921 pois Venäjältä.
Ensimmäiset runot Bialik julkaisi 1892. Teemoina runoissa on juutalaisuus ja sionismin poliittinen herääminen. Hän loi uudenaikaisen heprealaisen runouden kielen käyttämällä hyväksi eri aikojen hepreaa.
Naukuminen

Naukuminen on kissaneläinten tuottamaa ääntelyä. Naukuvia eläimiä ovat esimerkiksi kissa sekä ilves. Suomen kielen onomatopoeettinen sana kuvaamaan kissan naukumista on "miau", kun taas vastaavanlainen termi englannin kielessä on "meow".
Down Under

Down Under on englanninkielinen puhekielen ilmaisu, jolla viitataan eri tavoin Australiaan ja Uuteen-Seelantiin tai mihin tahansa eteläisen Tyynenmeren saarivaltioon, kuten Fidžiin ja Samoaan. Termi tulee siitä, että nämä maat sijaitsevat eteläisellä pallonpuoliskolla, lähes kaikkien muiden maiden "alapuolella" kartan tai maapallon tavanomaisessa asettelussa, jossa pohjoinen ilmansuunta on ylhäällä.
Termi on ollut käytössä 1800-luvun lopusta lähtien, ja ilmaisun jatkuva mediakäyttö on johtanut sen laajaan hyväksyntään ja käyttöön. Men at Work-yhtyeen kappaleesta "Down Under" tuli australialaisten isänmaallinen rallibiisi. Venäläis-australialainen nyrkkeilymestari Kostya Tszyu sai lempinimen "The Thunder from Down Under", samoin australialainen snookerpelaaja Neil Robertson. Kun silloinen Miss Australia Jennifer Hawkins kruunattiin vuoden 2004 Miss Universumiksi Quitossa, Ecuadorissa, juontaja Billy Bush kutsui häntä samalla lempinimellä.
IV (Wöyh!)

IV on Wöyh! -yhtyeen neljäs studioalbumi, joka julkaistiin 29. tammikuuta 2021.
Obsidian (albumi)

Obsidian on brittiläisen Paradise Lostin kuudestoista studioalbumi, joka julkaistiin 15. toukokuuta 2020.
Kristy McNichol

Kristy McNichol (s. 1962) on yhdysvaltalainen entinen televisio- ja elokuvanäyttelijä. Hän tuli 1970-luvulla tunnetuksi television lapsirooleistaan muun muassa sarjassa "Family" (1976–1980), josta hän sai kaksi Emmy-palkintoa ja Golden Globe -ehdokkuuden. Hän oli Golden Globe -ehdokkaana myös sivuosastaan elokuvassa "Vain kun nauran" (1981). Hän lopetti näyttelijäuransa 1990-luvun lopulla.
Theodor Lilius

Theodor Verner Lilius (19. toukokuuta 1864 Toholampi – 20. marraskuuta 1924 Helsinki) oli suomalainen juristi, kruununvouti ja Jyväskylän pormestari.
Theodor Liliuksen vanhemmat olivat kappalainen, varapastori Viktor Fredrik Lilius ja Fredrika Matilda Stoore. Hän pääsi ylioppilaaksi Vaasan ruotsalaisesta lyseosta 1884 ja suoritti Helsingin yliopistossa yleisen oikeustutkinnon vuonna 1889. Lilius sai varatuomarin arvon 1892.
Lilius oli Jyväskylän piirin nimismiehenä 1894–1902, Jyväskylän pormestarina 1902–1914 ja sen jälkeen Laukaan kihlakunnan kruununvoutina vuodesta 1914 alkaen. Hän kuoli marraskuussa 1924 Helsingin kirurgisessa sairaalassa.
Theodor Lilius oli naimisissa vuodesta 1909 Amanda (Ada) Otteliana Mansneruksen kanssa.
Fredrik Lagerstam

Gabriel Fredrik Lagerstam (13. helmikuuta 1833 Kaavi – 15. joulukuuta 1874 Savonlinna) oli suomalainen juristi ja Savonlinnan pormestari.
Lagerstamin vanhemmat olivat nimismies, kuvernementinsihteeri Erik Fabian Lagerstam ja Johanna Margareta Gustafsson. Hän pääsi ylioppilaaksi yksityistodistuksella 1855 ja suoritti Helsingin yliopistossa tuomarintutkinnon vuonna 1863. Lagerstam sai varatuomarin arvon 1868.
Lagerstam oli Savonlinnan pormestarina vuodesta 1871 alkaen.
Lagerstam oli naimisissa vuodesta 1871 Linda Maria Kiurun kanssa.
Distant Satellites

Distant Satellites on englantilaisyhtye Anatheman kymmenes studioalbumi. Se julkaistiin 9. kesäkuuta 2014 levymerkillä Kscope Records.
The Optimist

The Optimist on englantilaisyhtye Anatheman yhdestoista studioalbumi. Se julkaistiin 9. kesäkuuta 2017 levymerkillä Kscope Records.
Fredrik Wilhelm Kurtén

Fredrik Wilhelm Kurtén (5. elokuuta 1834 Hämeenlinna – 12. maaliskuuta 1913 Naantali) oli suomalainen juristi ja Naantalin postinhoitaja ja pormestari.
Kurténin vanhemmat olivat kirkkoherra, rovasti Nils Ferdinand Kurtén ja Aurora Erika Thilman. Hän pääsi ylioppilaaksi Vaasan kymnaasista 1855 ja suoritti Helsingin yliopistossa tuomarintutkinnon vuonna 1864. Kurtén sai varatuomarin arvon 1866.
Kurtén oli Naantalin pormestarina vuodesta 1870 alkaen ja hän toimi samalla Naantalin postinhoitajana 1871–1893.
Fredrik Wilhelm Kurtén oli naimisissa vuodesta 1873 serkkunsa Selma Matilda Kurténin (k. 1909) kanssa.
Patricia Hodge

Patricia Ann Hodge (s. 29. syyskuuta 1946 Cleethorpes, Lincolnshire) on englantilainen näyttelijä. Hänet tunnetaan muun muassa komediasarjasta "Miranda", jossa hän esitti Miranda Hartin roolihahmon äitiä. Hodge on esiintynyt myös sarjoissa "Downton Abbey", "Kaikenkarvaiset ystäväni" ja "Perienglantilainen skandaali".
Hodge on näytellyt West Endin teatterilavoilla 1970-luvulta alkaen. Hänelle on myönnetty Olivier-palkinto näytelmästä "Money" (2000).
Vuonna 2017 Hodge sai kunnia-arvonimen OBE (Brittiläisen imperiumin ritarikunnan upseeri).
Georg Jungqvist

Johan Georg Jungqvist (26. joulukuuta 1873 Helsinki – 28. toukokuuta 1959 Uusikaupunki) oli suomalainen juristi, asianajaja, kamreeri ja Uudenkaupungin pormestari.
Jungqvistin vanhemmat olivat seppä Erik Johan Jungqvist ja Sofia Vilhelmina Svart. Hän pääsi ylioppilaaksi Helsingin ruotsalaisesta normaalilyseosta 1895 ja suoritti Helsingin yliopistossa yleisen oikeustutkinnon vuonna 1901. Jungqvist sai varatuomarin arvon 1904.
Jungqvist oli Uudessakaupungissa asianajajana 1903–1924, säästöpankin kamreerina 1909–1924 sekä pormestarina 1924–1945. Hän oli Uudenkaupungin kaupunginvaltuuston jäsenenä vuodesta 1913 ja toimi myös jonkin aikaa valtuuston puheenjohtajana.
Jungqvist oli naimisissa vuodesta 1912 Edith Mathilda Rivellin kanssa.
Olli Fredrik Holopainen

Olli Fredrik Holopainen (16. elokuuta 1873 Kuopio – 5. elokuuta 1913 Heinävesi) oli suomalainen juristi, asianajaja ja Savonlinnan pormestari.
Holopaisen vanhemmat olivat työmies Olli Fredrik Holopainen ja Maria Hartikainen. Hän pääsi ylioppilaaksi Kuopion lyseosta 1894 ja suoritti Helsingin yliopistossa yleisen oikeustutkinnon vuonna 1901. Holopainen sai varatuomarin arvon 1904.
Holopainen oli Savonlinnan pormestarina 1904-1908. Tämän jälkeen hän toimi asianajajana Savonlinnassa. Holopainen kuoli halvaukseen Heinäveden kirkonkylässä ollessaan asianajomatkalla siellä.
Ambulanssibussi

Ambulanssibussi on ambulanssin tyyppi, joka pystyy kuljettamaan useampia potilaita kerralla. Pohjoismaissa niitä käytetään usein kiireettömiin potilaskuljetuksiin. Pohjoismaiden ulkopuolella ambulanssibusseja käytetään esimerkiksi joukko-onnettomuustapauksissa tai humalaisten kuljettamiseen.
Hjalmar Hugo Ossian Hollmérus

Hjalmar Hugo Ossian Hollmérus (28. kesäkuuta 1875 Porvoon pitäjä – 19. tammikuuta 1933 Imatra) oli suomalainen kihlakunnantuomari ja Jyväskylän pormestari.
Hollméruksen vanhemmat olivat metsänhoitaja August Leonard Hollmérus ja Fredrika Margareta Högman. Hän pääsi ylioppilaaksi Oulun ruotsalaisesta lyseosta 1894 ja suoritti Helsingin yliopistossa ylemmän hallintotutkinnon 1898 ja yleisen oikeustutkinnon vuonna 1899. Hollmérus sai varatuomarin arvon 1902.
Hollmérus oli Jyväskylän pormestarina 1915–1925 ja sen jälkeen kihlakunnantuomarina Imatralla vuodesta 1925 alkaen.
Hollmérus palasi keskiviikkona 18. tammikuuta 1933 Viipurista asuntoonsa Imatralle. Hän lähti sitten Imatran valtionhotelliin ja vietti siellä yönsä. Seuraavan päivän aamuna kello 10 aikaan hän lähti hotellista ja meni yksin hotellin kohdalla Imatrankosken alajuoksun varrella sijaitsevalle rantakalliolle. Lumeen jääneistä jäljistä pääteltiin myöhemmin, että Hollmérus vietti pidemmän aikaa rantakalliolla ja lähti sitten laskeutumaan koskeen. Tämän jälkeen hänestä ei kuultu mitään. Teon syyksi arveltiin taloudellisista syistä johtunutta masennusta. Hollméruksen ruumis löydettiin 9. kesäkuuta 1933 Vuoksesta Pelkolanlahdesta.
Hollmérus oli naimisissa vuodesta 1905 Alma Dagny Albrechtin kanssa.
Korpitien koulu

Korpitien koulu on Paltamon kirkonkylässä sijaitseva peruskoulu, joka käsittää luokat 1–9. Syksyllä 2020 koulua kävi 262 oppilasta. Koulun rehtorina toimii Teuvo Heikura. Korpitien koulun yhteydessä sijaitsee Paltamon lukio.
Bing Xin

Bing Xin (; oik. Xie Wanying, ; 1900 t. 1902 Fuzhou, Fujian Kiina – 1999 Peking, Kiina) oli kiinalainen runoilija ja novellisti.
Bing Xin opiskeli Englannin kirjallisuutta 1922–1926 Yhdysvalloissa, opetti 1946–1951 kirjallisuutta Japanissa ja toimi myöhemmin Kiinassa eri kulttuuriviroissa. Hänen tunnetuimmat runokokoelmansa ovat 1923 ilmestyneet "Fan xing" ja "Chung shui". Myöhempi tuotanto koostuu lastenkirjallisuudesta sekä esseekokoelmasta ja romaanista.
Suomennettuja runoja.
Antologiassa "Maailman runosydän", toim. Hannu Tarmio ja Janne Tarmio, WSOY Helsinki 1998 runot on suomentanut Pertti Seppälä.
Juhani Syrjämäki

Juhani Tapio Matti Syrjämäki (18. kesäkuuta 1937 Teuva – 12. maaliskuuta 2010 Riihimäki) oli suomalainen yritysjohtaja, joka sai teollisuusneuvoksen arvonimen.
Syrjämäen vanhemmat olivat kansakoulunopettaja Arvi Jaakko Syrjämäki ja Laina Perämäki ja puoliso vuodesta 1963 lastentarhanopettaja Sirkka Tuulikki Sorjonen. Vaasassa koulunsa käynyt Syrjämäki tuli ylioppilaaksi Vaasan lyseosta 1957 ja valmistui oikeustieteen kandidaatiksi Helsingin yliopistosta 1965. Hän toimi 1965–1972 Kemin Seudun Osuuskassan apulaisjohtajana, Kemin kaupungin kaupunginsihteerinä ja Veitsiluoto-yhtiön laki- ja tiedotusosaston päällikkönä. 
Vuonna 1972 Syrjämäki siirtyi Turkuun Farmos-yhtymän hallintojohtajaksi. Hänestä tuli 1978 Tervakoski-yhtiön hallintojohtaja ja toimitusjohtajan varamies Matti Sundbergin jälkeen. Suomen Ongelmajäte -yhtiön, vuodesta 1985 Ekokem, toimitusjohtajaksi Riihimäelle Syrjämäki kutsuttiin 1984. Yritys kehitti ja myös kansainvälisti merkittävästi toimintaansa Syrjämäen johdossa. Vuonna 1994 teollisuusneuvoksen arvonimen saanut Syrjämäki jäi eläkkeelle Ekokemin toimitusjohtajan tehtävästä 1997.
Mazda Demio

Mazda Demio (マツダ・デミオ, Matsuda Demio) on B-Segmenttiin kuuluva pikkuauto, jota Mazda valmisti vuosina 1996–2019. Vaikka Demio-nimeä käytettiin Japanin kotimarkkinoilla neljässä sukupolvessa, sitä käytettiin harvoin Japanin ulkopuolella, jossa sitä kutsuttiin yleensä Mazda2:ksi. Demio-nimi poistui käytöstä 2019, kun Mazda ryhtyi käyttämään Mazda2-nimeä myös Japanissa.
Demio on rakennettu Mazda D -alustalle, ja sitä edelsi kaksi muuta samaan alustaan perustuvaa autoa: Ford Festiva sekä Autozam Revue. Nimi "Demio" on johdettu latinan sanasta "Meus", joka tarkoittaa omistamista.
Kolmannen sukupolven Demio ansaitsi 2008 World Car of the Year -palkinnon, kun taas neljäs sukupolvi palkittiin 2014–2015 "Vuoden japanilaisella autolla".
Ensimmäinen sukupolvi (1996-2002).
Ensimmäisen sukupolven Demion myynti alkoi heinäkuussa 1996 (Japanin ja Euroopan ulkopuolella nimellä Mazda 121). Auto sai faceliftin 1999, jolloin muotoilua ja matkustamon ilmansuodatusta muutettiin. Samalla autoon lisättiin automaattivaihteisto sekä ajonvakautusjärjestelmä.
Toisesta neljänteen sukupolveen (2002–2019).
Vuoden 2002 toisen sukupolven Demiosta alkaen vientimallit saivat "Mazda2" -nimen. Kolmas sukupolvi ilmestyi alkuvuodesta 2007, jota seurasi neljäs sukupolvi syyskuussa 2014. Mazda kutsui autoa edelleen Demioksi Japanissa, kunnes nimi vaihtui kansainväliseen Mazda2 vuonna 2019.
Belgian naisten jääkiekkomaajoukkue

Belgian naisten jääkiekkomaajoukkue edustaa Belgiaa naisten kansainvälisissä jääkiekko-otteluissa, muun muassa maailmanmestaruuskilpailuissa. Vuonna 2022 maassa oli 141 rekisteröitynyttä naisjääkiekkoilijaa, vuonna 2025 yli 200. Vuodesta 2007 vuoden 2018 huhtikuuhun joukkue ei onnistunut kertaakaan parantamaan maailmanranking-sijoitustaan Kansainvälisen Jääkiekkoliiton IIHF:n ylläpitämässä rankingissa. Vuonna 2016 se romahti listalla jopa viisi sijaa verrattuna vuoden 2015 sijoitukseen. Vuoden 2022 alussa joukkue putosi kaikkien aikojen heikoimpaan sijoitukseensa eli 39. sijalle, mutta jo vuodeksi 2024 joukkue nousi 32. sijalle.
Sulfiinihapot

Sulfiinihapot ovat orgaanisia yhdisteitä, joille tunnusomainen funktionaalinen ryhmä on RS=O(OH), missä R on orgaaninen ryhmä.
Ominaisuudet ja valmistus.
Huoneenlämpötilassa molekyylimassaltaan alhaiset sulfiinihapot ovat nesteitä ja raskaammat kiinteitä. Aromaattiset ryhmän yhdisteet ovat kiinteitä. Sulfiinihapot ovat usein reaktiivisia ja reagoivat kuumennettaessa sulfonihapoiksi ja tiosulfonaateiksi. Sulfiinihapot ovat keskivahvoja happoja. Yhdisteet voidaan pelkistää tioleiksi ja hapettaa sulfonihapoiksi. Sulfiinihapot ovat elektrofiilisiä ja voivat reagoida aromaattisten yhdisteiden kanssa elektrofiilisellä aromaattisella substituutiolla muodostaen sulfoneita tai sulfoksideja. Yhdisteille ovat tyypillisiä myös radikaalireaktiot.
Sulfiinihappojen valmistukseen on useita menetelmiä. Käytettyjä ovat muun muassa tiolien hapettaminen peroksideilla, sulfonyylikloridien pelkistäminen sinkillä, aromaattisten sulfonien ja alkoksidien reaktio sekä Grignard-reagenssien ja rikkidioksidin reaktio.
Neutraubling

Neutraubling on kaupunki Regensburgin piirikunnassa Baijerin osavaltiossa Saksassa. Se sijaitsee Regensburgin kaakkoispuolella. Neutraublingissa asui vuoden 2020 lopussa 14 018 asukasta. Se on väkiluvultaan piirikuntansa suurin kaupunki ja toiseksi suurin kunta Regenstaufin jälkeen. Kaupungin pinta-ala on 9,75 neliökilometriä.
Regenstauf

Regenstauf on kunta Regensburgin piirikunnassa Baijerin osavaltiossa Saksassa. Se sijaitsee noin 10 kilometriä Regensburgista pohjoiseen. Regenstauf on väkiluvultaan piirikuntansa suurin kunta. Vuoden 2020 lopussa kunnassa asui 16 109 asukasta. Regenstaufin pinta-ala on 103,77 neliökilometriä.
Marilee Stepan

Mary Louise ”Marilee” Stepan (myöh. Wehman, 2. helmikuuta 1935 Chicago, Illinois – 15. joulukuuta 2021 Winnetka, Illinois) oli yhdysvaltalainen uimari ja olympiamitalisti.
Stepan voitti Yhdysvaltain joukkueessa naisten 4×100 m vapaauintiviestissä olympiapronssia Helsingissä 1952 ja sijoittui samoissa kisoissa naisten 100 metrin vapaauinnissa seitsemänneksi. Hän avioitui myöhemmin Richard Wehmanin kanssa, ja pari sai neljä lasta. Stepan toimi vuosikymmeniä oopperamaailman hyväksi. Hän kuoli Winnetkassa 86-vuotiaana 15. joulukuussa 2021.
Olavi Leonard Helanen

Olavi Leonard Helanen, sukunimi aik. "Helander" (15. helmikuuta 1869 Kalajoki – 14. lokakuuta 1931 Oulu) oli suomalainen juristi, tuomiokapitulin sihteeri ja Kemin ja Oulun pormestari.
Helasen vanhemmat olivat kupariseppä, mekaanikko Joakim Leonard Helander ja Mathilda Olivia Bergman. Hän pääsi ylioppilaaksi Oulun yksityislyseosta 1887 ja suoritti Helsingin yliopistossa kameraalitutkinnon 1888 ja yleisen oikeustutkinnon vuonna 1890. Helanen sai varatuomarin arvon 1893.
Helanen oli Tampereen kaupunginvaltuuston sihteerinä 1894–1899, Kemin pormestarina 1899–1904 ja Oulun kunnallispormestarina 1904–1905. Helanen hoiti Oulun kunnallispormestarin viransijaisuuksia vielä vuosina 1906–1911. Vuodesta 1911 alkaen hän oli Kuopion, sittemmin Oulun hiippakunnan tuomiokapitulin sihteerinä.
Helanen oli naimisissa Anna Wilhelmina Eklundin (k. 1899) kanssa ja toisen kerran vuodesta 1902 Nanni Helena Pakosen kanssa.
Boško Abramović

Boško Abramović (; 14. helmikuuta 1951 – 19. joulukuuta 2021) oli serbialainen shakin suurmestari ja maajoukkueen valitsija.
Abramović sai FIDE International Master -tittelin vuonna 1980 ja suurmestarin tittelin vuonna 1984. Hän sijoittui 16.–20. sijalle 1993 Biel Interzonalissa.
Abramović kuoli 70-vuotiaana 19. joulukuuta 2021.
Bosnia ja Hertsegovinan naisten jääkiekkomaajoukkue

Bosnia ja Hertsegovinan naisten jääkiekkomaajoukkue edustaa Bosnia ja Hertsegovinaa naisten kansainvälisissä jääkiekko-otteluissa, muun muassa maailmanmestaruuskilpailuissa. Vuonna 2022 maassa oli 45 rekisteröitynyttä naisjääkiekkoilijaa, vuonna 2024 puolestaan 74 ja vuonna 2025 sata. Maajoukkue on Kansainvälisen jääkiekkoliiton IIHF:n ylläpitämällä maailmanrankinglistalla 44. sijalla. Vuonna 2021 joukkue oli sijoitettuna ensimmäisen kerran, jolloin se oli viimeinen eli 42. sijalla. Vaikka joukkueen sijoitus ei noussutkaan syksyllä 2022, oli joukkue listalla kolmanneksi viimeinen, sillä listalle nousi uusia joukkueita. Vastaavasti vuonna 2024 se oli neljänneksi viimeinen, vaikka sen sijoitus putosi 43. sijalle.
Helga Lindner

Helga Lindner (myöh. Härtel, 5. toukokuuta 1951 Chemnitz – 3. marraskuuta 2021 Chemnitz, Saksa) oli kilpaurallaan Itä-Saksaa edustanut uimari, olympiamitalisti ja Euroopan mestari.
Lindner saavutti naisten 200 metrin perhosuinnissa Alankomaiden Ada Kokin perässä olympiahopeaa Méxicossa 1968. Hän sijoittui samoissa kisoissa 100 metrin perhosuinnissa kahdeksanneksi ja 4×100 metrin sekauintiviestissä viidenneksi. Lindner kilpaili olympiatasolla myös Münchenissä 1972 ollen 200 metrin perhosuinnissa kuudes. Barcelonan EM-kilpailuissa 1970 Lindner voitti kultamitalit 200 metrin perhosuinnissa ja 4×100 metrin sekauintiviestissä ja saavutti lisäksi hopeaa 100 metrin perhosuinnissa. Hän ui 200 metrin perhosuinnissa ja 4×100 metrin sekauintiviestissä myös Euroopan ennätyksiä. Myös Lindnerin serkku Renate Vogel oli uinnin arvokisamitalisti. Lindner kuoli sairastettuaan lyhyen aikaa vakavaa tautia Chemnitzissä 70-vuotiaana 3. marraskuuta 2021.
Santamartanmuura

Santamartanmuura ("Drymophila hellmayri") on puumuurien heimoon kuuluva varpuslintu.
Santamartanmuuraa tavataan Pohjois-Kolumbiassa Sierra Nevada de Santa Martan vuoristossa 500–1 500 metrin korkeudessa, ja sen levinneisyysalueen pinta-ala on noin 9 500 km2. Vuoden 2021 uhanalaisuusarvioinnissa sen kannaksi arvioitiin noin 14 000 yksilöä, joista aikuisia noin 9 000. Laji on luokiteltu silmälläpidettäväksi, koska sen pieni kanta on vähenemässä elinympäristöjen tuhoutumisen takia.
Who (albumi)

Who on englantilaisen rockyhtye The Whon kahdestoista studioalbumi, joka ilmestyi 6. joulukuuta 2019.
Venezuelanpyrstömuura

Venezuelanpyrstömuura ("Drymophila klagesi") on puumuurien heimoon kuuluva varpuslintu.
Venezuelanpyrstömuuraa tavataan Kolumbiassa ja Venezuelassa, ja sen levinneisyysalueen pinta-ala on noin 313 000 km2. Lajin kanta on vakaa, ja se on luokiteltu elinvoimaiseksi
Pitkäpyrstömuura

Pitkäpyrstömuura ("Drymophila caudata") on puumuurien heimoon kuuluva varpuslintu.
Pitkäpyrstömuuraa tavataan Kolumbiassa kolmella erillisellä alueella, joiden pinta-ala on yhteensä noin 60 800 km2. Laji on vähenemässä elinympäristöjen tuhoutumisen vuoksi. Pitkäpyrstömuura elää vuoristometsissä 1 200–2 500 metrin korkeudella. Se käyttää ravinnokseen pääasiassa hyönteisiä.
Andienpyrstömuura

Andienpyrstömuura ("Drymophila striaticeps") on puumuurien heimoon kuuluva varpuslintu.
Andienpyrstömuuraa tavataan Boliviassa, Kolumbiassa, Ecuadorissa ja Perussa, ja sen levinneisyysalueen pinta-ala on noin 1 610 000 km2. Lajin kanta on vakaa, ja se on luokiteltu elinvoimaiseksi.
Najwa Nimri

Najwa Nimri Urrutikoetxea (14. helmikuuta 1972 Pamplona, Espanja) eli Najwa Nimri, on jordanialais-espanjalainen näyttelijä ja laulaja.
Elämäkerta.
Najwa Nimri syntyi jordanialaiselle isälle ja espanjalaiselle äidille ja vietti lapsuutensa Bilbaossa. Tällä hetkellä hän asuu Madridissa. 
Hän oli vuosina 1995–2000 naimisissa elokuvaohjaaja Daniel Calparsoron kanssa, jonka hän tapasi elokuvan "Salto al vacio" kuvauksissa. Najwa Nimrin ensimmäinen ja ainoa lapsi syntyi vuonna 2004. Lapsen isän henkilöllisyys on pysynyt salassa.
Jalmari Talste

Jalmari (Hjalmar) Theodor Rafael Talste, sukunimi aik. "Dahlström" (4. helmikuuta 1879 Ilomantsi – 23. marraskuuta 1951 Lappeenranta) oli suomalainen juristi ja Lappeenrannan pormestari.
Talsteen vanhemmat olivat kirkkoherra, rovasti Johan Theodor Dahlström ja Ulrika Maria Åkerman. Hän pääsi ylioppilaaksi Kuopion lyseosta 1898 ja suoritti Helsingin yliopistossa yleisen oikeustutkinnon vuonna 1905. Talste sai varatuomarin arvon 1908.
Talste toimi aluksi asianajajana Viipurissa, jossa hänellä oli oma asianajotoimisto. Hän oli Lappeenrannan pormestarina 1916–1949. Vuosina 1917–1918 Talste hoiti Viipurin hovioikeudessa kanslistin, viskaalin ja notaarin virkoja.
Talste kuului opiskeluaikanaan ylioppilaskuoroihin ja hän osallistui Suomen Laulun konserttimatkaan Unkariin vuonna 1906. Hän harrasti myös musiikkia ja teki muutamia omia sävellyksiä.
Jalmari Talste oli naimisissa vuodesta 1912 Anna Adele Ikävalkon kanssa.
Helene Hellmark Knutsson

Helene Hellmark Knutsson (s. 1969 Solna) on ruotsalainen sosiaalidemokraattisen puolueen poliitikko ja Västerbottenin läänin maaherra vuodesta 2020. Vuosina 2014–19 hän toimi Ruotsin korkeakoulutus- ja tutkimusministerinä.
Jan Anderzén

Jan Anderzén (s. 1978) on tamperelainen kuvataiteilija ja muusikko. Kuvataiteilijana hän on pitänyt näyttelyitä Suomessa ja muualla Euroopassa. Vuonna 2020 Anderzén toteutti lasimosaiikkiteoksen Turtolan tukimuuriin Hervannan valtaväylän varrelle osana Tampereen Ratikan taideohjelmaa. Muusikkona hänet tunnetaan mm. yhtyeestä Kemialliset Ystävät ja hänen musiikillinen sooloprojektinsa on nimeltään Tomutonttu.
Bulgarian naisten jääkiekkomaajoukkue

Bulgarian naisten jääkiekkomaajoukkue edustaa Bulgariaa naisten kansainvälisissä jääkiekko-otteluissa, muun muassa maailmanmestaruuskilpailuissa. Vuonna 2022 Bulgariassa oli reilut 50 rekisteröityä naisjääkiekkoilijaa, vuonna 2024 puolestaan 126 ja vuonna 2025 141. Vuonna 2025 maajoukkue oli Kansainvälisen jääkiekkoliiton IIHF:n ylläpitämässä maailmanrankingissa 37. sijalla. Ensimmäistä kertaa se sijoitettiin rankingiin vuonna 2010, jolloin se oli 24. sijalla. Vuonna 2012 se putosi rankingissa peräti 10 sijaa. Sen jälkeen joukkue ei onnistunut nousemaan rankingissa moneen vuoteen sijaakaan. Kuitenkin vuoden 2022 helmikuussa joukkue sijoitettiin seitsemän sijaa aikaisempaa korkeammalle, 32. sijalle.
Joukkue sijoittui vuoden 2022 maailmanmestaruuskilpailujen 3. divisioonan A-lohkon turnauksessa pronssille, vaikka se hävisi kaikki neljä otteluaan maalierolla 5–27. Syynä sijoitukseen oli, että lohkossa pelasi kuuden joukkueen sijaan vain kolme joukkuetta Hongkongin, Romanian ja Ukrainan joukkueiden vetäydyttyä kisoista.
Vain kun nauran

Vain kun nauran ("Only When I Laugh") on Glenn Jordanin ohjaama yhdysvaltalainen draamakomedia vuodelta 1981. Alkoholisoituneesta Broadway-näyttelijättärestä ja tämän aikuistuvasta tyttärestä kertovan elokuvan pääosia näyttelevät Marsha Mason, Kristy McNichol ja James Coco. Neil Simonin käsikirjoitus perustuu hänen omaan näytelmäänsä "The Gingerbread Lady".
Marsha Mason, Joan Hackett ja James Coco olivat rooleistaan Oscar-ehdokkaina. Hackett sai roolistaan Golden Globe -palkinnon, ja myös nuori Kristy McNichol oli samassa sarjassa ehdolla ja sai Young Artist -palkinnon.
Elokuva sai nihkeitä arvioita kriitikoilta. Roger Ebert antoi sille yhden tähden neljästä ja kirjoitti, että siihen on ahdettu liian monia ongelmateemoja: alkoholisoitunut äiti, raiskaus, teinitytär ongelmineen, yksinäinen homoseksuaali ja niin edelleen, niin että henkilöhahmot jäävät yksiulotteisiksi ja kliseisiksi. "Video-oppaassa" vuodelta 1994 Sam Inkinen pitää elokuvaa hellyttävänä ja antaa sille kaksi tähteä viidestä, mikä vastaa sanallista arviota ”keskinkertainen”.
Hallonblad

Hallonblad on muun muassa seuraavien suomalaisten henkilöiden sukunimi:
Mikko Dunajeff

Mikael (Mikko) Dunajeff (8. lokakuuta 1847 Jyväskylä – 9. toukokuuta 1880 Jyväskylä) oli suomalainen juristi ja Jyväskylän pormestari.
Dunajeffin vanhemmat olivat kauppias Fredrik Dunajeff ja Sofia Karolina Ahlfors. Hän pääsi ylioppilaaksi Jyväskylän alkeisopistosta 1865 ja suoritti Helsingin yliopistossa tuomarintutkinnon vuonna 1870.
Dunajeff oli Jyväskylän pormestarina vuodesta 1872 alkaen aina kuolemaansa saakka 1880. Hän oli myös valtiopäivämiehenä.
Mikko Dunajeff oli naimisissa vuodesta 1872 Karolina Sofia Björklundin kanssa.
Mondsee

Mondsee on järvi Ylä-Itävallan ja Salzburgin osavaltioiden rajalla Salzkammergutin seudulla. Se sijaitsee kokonaisuudessaan samannimisen kaupungin alueella.
Järvi.
Mondsee on yksi viimeisistä yksityisomistuksessa olevista järvistä Itävallassa. Sen omistaja neuvotteli 2008 järven myymisestä, mutta neuvottelut laitettiin jäihin 2011.
Mondseen lounaisrannalla on "Drachenwand"in (saks. "Lohikäärmeseinä") vuori, korkeudeltaan 1176 m. Vuoren etelärinne on metsäinen ja loiva, mutta pohjoisessa järvenpuolella on 700 m lähes pystysuora kallioseinämä.
Luonto.
Jopa 80% järven rannoista on rakennettua aluetta tai muuten uhattuna. 1950-60-luvuilla Mondsee kärsi pahasta rehevöitymisestä ja siitä johtuvista sinileväkukinnoista. Paremman viemäriverkoston ja vedenpuhdistamoiden rakentaminen on parantanut tilannetta.
Järvessä elää useita kalalajeja, mm. haukia, järvitaimenia, istutettuja kirjolohia, mateita, siikoja, ankeriaita ja karppeja. 1900-luvun loppupuolella järvessä eläneet nieriät kuolivat sukupuuttoon.
Claudia Octavia

Claudia Octavia (39/40 – 6. kesäkuuta 62) oli Claudiuksen ja Messalinan tytär. Octavia oli naimisissa keisari Neron kanssa.
Ennen avioliittoaan Neron kanssa, Octavia oli kihloissa Lucius Silanuksen kanssa. Varmistettuaan pääsevänsä Claudiuksen vaimoksi, Agrippina alkoi suunnittelemaan Neron kihlaamista Octavialle. Juonittelujen seurauksena Silanus erotettiin senaatista ja kihlaus purettiin. Pian Claudiuksen ja Agrippinan häiden jälkeen Nero ja Octavia kihlautuivat.
Nero ja Octavia avioituivat vuonna 53. Avioliitto oli onneton. Tacituksen mukaan Octavia koki pelkkää murhetta avioliittonsa aikana ja oli käytännössä kuollut hääpäivänään. Suetonius kertoo Neron yrittäneen kuristaa Octavian useita kertoja. Nero murhautti Octavian rakkaan veljen Britannicuksen. Nero kyllästyi nopeasti vaimoonsa ja otti rakastajattarekseen Claudia Acten, Octavian vapautetun orjan. 
Nero aloitti suhteensa Poppaea Sabinan kanssa vuonna 58. Poppaean alkaessa odottamaan lasta, Nero erosi Octaviasta vuonna 62, syyttäen Octaviaa hedelmättömäksi. Pian kuitenkin Octavia karkotettiin Campaniaan. Kansanjoukot tukivat Octaviaa ja ryhtyivät kapinaan Neroa ja Poppaeaa vastaan. Kapina kukistettiin, ja Octavia karkotettiin Pandaterian saarelle aviorikossyytteen nojalla. Nero oli lahjonut Anicetus nimisen entisen orjansa todistamaan, että tämä oli yhdessä Octavian kanssa juonitellut Neron vallasta syöksemistä. Muutaman päivän päästä Nero surmautti Octavian. Kuolema lavastettiin itsemurhaksi. Octavia sidottiin ja hänen suonensa avattiin. Pelko sai veren kuitenkin valumaan liian hitaasti, joten hänet tukehdutettiin kuumassa höyrykylvyssä. Octavian irti leikattu pää lähetettiin Poppaealle Roomaan.
Myöhemmin Nero näki painajaisunia äidistään ja Octaviasta.
Lesley Nicol

Lesley Nicol (s. 7. elokuuta 1953 Manchester, Britannia) on englantilainen näyttelijä. Hän on näytellyt muun muassa rouva Beryl Patmoren roolissa televisiosarjassa "Downton Abbey" (2010–2015) sekä siihen perustuvissa elokuvissa "Downton Abbey" (2019) ja "" (2022) sekä elokuvassa "East Is East". Hänellä on ollut televisiorooleja muun muassa sarjoissa "Beecham House", "Casualty", "Olipa kerran" ja "Sydämen asialla".
Uljas Kandolinin filmografia

Tämä on Uljas Kandolinin filmografia.
Audi RS7

Audi RS7 on Audin vuodesta 2013 lähtien valmistama edustusluokan automalli, joka on kaikkein suorituskykyisin versio Audi A7 -mallisarjasta. Se sijoittuu mallistossa Audi S7:n yläpuolelle.
Audi RS7 C7 (2013–2018).
Audi A7 (C7) -malliin perustuva RS7 esiteltiin Detroitin autonäyttelyssä tammikuussa 2013. Autossa on kaksoisturboahdettu 4,0-litrainen V8-moottori teholtaan 560 hevosvoimaa. Voimansiirtona on kahdeksanportainen automaattivaihteisto ja neliveto. 
Syksyllä 2015 esiteltiin RS7 Performance, jossa moottorin teho on nostettu 605 hevosvoimaan. Lisäksi autossa on hiilikeraamiset jarrut. 
Audi RS7 C8 (2019–).
Audi A7 (C8) -malliin perustuva RS7 esiteltiin Frankfurtin autonäyttelyssä syyskuussa 2019. Autossa on kaksoisturboahdettu 4,0-litrainen V8-moottori teholtaan 600 hevosvoimaa. Voimansiirtona on kahdeksanportainen automaattivaihteisto ja neliveto.
Ivar Gabriel Alopaeus

Ivar Gabriel Alopaeus (5. marraskuuta 1855 Juva – 21. toukokuuta 1918 Iitti) oli suomalainen juristi ja Haminan pormestari.
Alopaeuksen vanhemmat olivat kirkkoherra, lääninrovasti Magnus Erik Alopaeus ja Margareta Wilhelmina Solitander. Hän pääsi ylioppilaaksi Helsingin yksityislyseosta 1875 ja suoritti Helsingin yliopistossa yleisen oikeustutkinnon vuonna 1882. 
Alopaeus oli Haminan pormestarina 1886–1906. Hän oli sortovuosina erotettuna poliittisista syistä 1903–1906.
Alopaeus oli naimisissa vuodesta 1887 Elin Leontine Stråhlen kanssa.
Ivar Gerhard Alopaeus

Ivar Gerhard Alopaeus (9. huhtikuuta 1879 Hamina – 28. tammikuuta 1931 Helsinki) oli suomalainen juristi, pankinjohtaja ja Viipurin oikeuspormestari.
Alopaeuksen vanhemmat olivat pormestari, kollegiasessori Gerhard Pehr Alopaeus ja Fanny Ulrika Fabritius. Hän pääsi ylioppilaaksi Mikkelin lyseosta 1897 ja suoritti Helsingin yliopistossa yleisen oikeustutkinnon vuonna 1902 ja ylemmän hallintotutkinnon 1903. Alopaeus sai varatuomarin arvon 1904.
Alopaeus oli oikeuspormestarina Viipurissa 1908–1916. Hän oli sitten pankkialalla Viipurissa ja Helsingissä ja toimi viimeksi Kansallis-Osake-Pankin haarakonttorien tarkastajana vuodesta 1923 ja pankin pääjohtokunnan apulaisjäsenenä vuodesta 1929.
Alopaeus oli naimisissa vuodesta 1905 Toini Sofia Sahlsteinin kanssa.
Volkswagen Jetta V

Volkswagen Jetta V (Typ 1K) on Volkswagenin Jetta-mallin viides sukupolvi, jota valmistettiin vuosina 2005–2010. Se perustuu Golf V -malliin. Jetta korvasi Volkswagen Boran, jota oli myyty Pohjois-Amerikassa Jetta-nimisenä. Viidennen sukupolven Jettan nimenä oli Meksikossa ja Kolumbiassa Volkswagen Bora, Argentiinassa, Chilessä ja Uruguayssa Vento ja Kiinassa Sagitar. 
Volkswagen Jetta V (2005–2010).
Viidennen sukupolven Golfiin perustuva sedan-korinen Jetta esiteltiin Los Angelesin autonäyttelyssä tammikuussa 2005. Farmarimalli Jetta SportWagen esiteltiin New Yorkin autonäyttelyssä huhtikuussa 2007. Euroopan markkinoilla sama auto oli esitelty Golf Variantina maaliskuussa järjestetyssä Geneven autonäyttelyssä.
Avoin-luokan miehittämätön ilma-alus Suomessa

Miehittämättömien ilma-alusten avoin-luokkaan kuuluvat alle 25 kg painavat ja alle 120 m korkeudessa lentävät alukset. Droneilla lentäminen on jaettu kolmeen alakategoriaan (A1 – A3) toimintaympäristön mukaan, ja dronet on luokiteltu viiteen C-luokitukseen. Jokaisella luokalla on omat erityisvaatimukset droneille ja kauko-ohjaajille. Tehdasvalmisteisen dronen tulee olla myös CE-merkitty. Avoin-luokan dronella ei saa lentää väkijoukkojen yli, ja dronen suurin sallittu nopeus on 19 m/s. 
Luokitukset.
Miehittämättömät ilma-alukset on jaettu viiteen C-luokkaan:
Mikäli C2-, C3- ja C4-luokitellut dronessa on kiinnitysvaijeri tai siinä on kaapelilla kautta tuleva virransyöttö niin, kiinnitysvaijerin vetolujuuden on oltava yli kymmenen kertaa dronen paino. Kiinnitysvaijerin pituus pitää olla alle 50 metriä.
Käyttäjän vaatimukset.
Mikäli lennätettävä alus on yli 250 grammaa tai siinä on henkilötietojen tallentamiseen kykenevä anturi kuten kamera, niin käyttäjän on oltava rekisteröity operaattoriksi. Lennätettäessä aluksella on oltava myös kauko-ohjaajaksi nimetty henkilö. Yksityiskäytössä kauko-ohjaaja ja operaattori ovat sama henkilö. Jos käyttäjänä on organisaatio, niin operaattorin on oltava oikeushenkilö.
Vastuullisen operaattorin on oltava rekisteröity Liikenne- ja viestintävirasto Traficomin UAS-rekisteriin mm. täydellä nimellä, henkilötunnuksella tai yritystunnuksella, osoitteella, sähköpostilla ja puhelinnumerolla.
Liikenne- ja viestintävirasto Traficom kerää ja analysoi vaara-ja poikkeamailmoituksia tunnistaakseen riskejä. Just Culture -periaatteen mukaisesti omasta poikkeamasta ilmoittamisesta ei tule seuraamuksia. Just Culture -periaatteen tuoman suojan ulkopuolelle jäävät kuitenkin tapaukset, joissa arvioidaan tapahtuneen tahallinen laiminlyönti tai törkeä huolimattomuus. 
Seuraavista vaaratilanteista on pakollista tehdä ilmoitus Traficomille ja onnettomuustutkintakeskukselle:
Polttaa – sisko polttaa

Polttaa – sisko polttaa ("The Night the Lights Went Out in Georgia") on Ronald F. Maxwellin ohjaama yhdysvaltalainen nuortenelokuva vuodelta 1981. Siinä vähemmän lahjakas kantrilaulaja (Dennis Quaid) lähtee alan mekkaan Nashvilleen sisarensa (Kristy McNichol) tullessa mukaan assistentiksi.
Elokuvan nimi tulee Vicki Lawrencen kantrirock-kappaleesta.
"Helsingin Sanomien" Mikael Fräntin mielestä elokuvan juoni oli imelä ja epäuskottava, mutta itse kirjoittamiaan lauluja ”hoilaava” Quaid mainio. Sen sijaan sisarta näyttelevä Kristy McNichol vaikutti Fräntistä roolissaan kiusaantuneelta eikä myöskään osaa laulaa lainkaan. "Video-oppaassa" vuodelta 1994 Sam Inkinen luonnehti elokuvaa komedian, jännärin ja ”action-prujautuksen” ristisiitokseksi ja antoi sille kaksi tähteä viidestä.
Melodifestivalen 1980

Melodifestivalen 1980 olu Ruotsissa järjestetty laulukilpailu, jossa valittiin Ruotsin edustaja vuoden 1980 Eurovision laulukilpailuun. Kilpailuun valittiin kymmenen kappaletta. Kilpailu pidettiin 8. maaliskuuta SVT:n tv-talossa Tukholmassa. Voittajan valitsivat ympäri Ruotsia kokoontuneet 11 alueraatia, joista kukin pisteytti kappaleet Eurovision laulukilpailusta tutulla pisteytyskaavalla 1-2-3-4-5-6-7-8-10-12. Kilpailun voitti Tomas Ledin kappaleella "Just nu!".
Melodifestivalen 1979

Melodifestivalen 1979 oli Ruotsissa järjestetty laulukilpailu, jossa valittiin Ruotsin edustaja vuoden 1979 Eurovision laulukilpailuun. Kilpailu pidettiin avoimena sävellyskilpailuna, johon lähetettiin 452 kappaletta. Niistä kymmenen valittiin finaaliin, joka pidettiin 17. helmikuuta Cirkuksessa Tukholmassa. Finaalissa voittajan valitsivat 11 ympäri Ruotsia kokoontunutta alueraatia, joista kukin pisteytti kappaleet Eurovision laulukilpailusta tutulla kaavalla 1-2-3-4-5-6-7-8-10-12. Kilpailun voitti Ted Gärdestad kappaleella "Satellit".
Saint-Martin-du-Puy (Nièvre)

Saint-Martin-du-Puy on kunta Ranskassa Nièvren departementissa Burgundi-Franche-Comtén alueella. Se sijaitsee noin 41 kilometriä Château-Chinon (Ville)’n kaupungista pohjoiseen.
Kunnan alueella oleva linna "Château de Vésigneux" on alkujaan 1300-luvun feodaalilinna. Linna tuli 1500-luvulla Bourbonin suvun omistukseen, ja sitä uusittiin 1500- ja 1600-luvuilla. Linnan omistaja Grand Condé esiteltiin täällä Vaubanille. 
Kunta on osa Morvanin luonnonpuistoa ("Parc naturel régional du Morvan").
Michael McFaul

Michael Anthony McFaul (s. 1963) on yhdysvaltalainen politiikan tutkija ja suurlähettiläs. Hän on Stanfordin yliopiston politiikan tutkimuksen professori.
McFaul suoritti kandidaatin- ja maisterintutkintonsa Stanfordin yliopistossa. Filosofian tohtorin arvon hän sai Oxfordin yliopistosta. Hän liittyi Stanfordin yliopiston henkilökuntaan vuonna 1995.
McFaul toimi vuosina 2009–2012 presidentin erityisavustajana Barack Obaman hallinnossa sekä Venäjän ja Euraasian asioiden vanhempana johtajana Yhdysvaltain kansallisessa turvallisuusneuvostossa. 10. tammikuuta 2012 hän sai nimityksen Yhdysvaltain Venäjän-suurlähettilääksi, jona hän toimi vuoden 2014 helmikuun 26. päivään saakka. McFaul on myös muun muassa johtanut Freeman Spogli Institute for International Studiesia sekä toiminut Peter and Helen Bing Senior Fellow'na Hoover Institutionissa ja vanhempana neuvonantajana National Democratic Institutessa.
McFaul on julkaissut monia kirjoja, joihin ovat kuuluneet "Privatization, Conversion and Enterprise Reform in Russia" (Tova Perlmutterin kanssa, 1994), "Russia’s 1996 Presidential Election: The End of Polarized Politics" (1997), "Russia's Unfinished Revolution: Political Change from Gorbachev to Putin" (2001), "Advancing Democracy Abroad: Why We Should, How We Can", "Transitions to Democracy: A Comparative Perspective" (Kathryn Stonerin kanssa) ja "Power and Purpose: American Policy toward Russia after the Cold War" (James Goldgeierin kanssa). McFaul yhdistää historiankirjoituksen ja muistelmateoksen kirjassa "From Cold War to Hot Peace: An American Ambassador in Putin’s Russia" (2018). Hän on toiminut NBC:n uutisanalyytikkona ja "Washington Postin" kolumnistina.
Melodifestivalen 1978

Melodifestivalen 1978 oli Ruotsissa järjestetty laulukilpailu, jossa valittiin Ruotsin edustaja vuoden 1978 Eurovision laulukilpailuun. Kilpailuun valittiin kymmenen kappaletta, ja se pidettiin 11. helmikuuta Cirkuksessa Tukholmassa. Voittajan valitsivat 11 ympäri Ruotsia kokoontunutta alueraatia, joista kukin antoi kappaleille pisteitä Eurovision laulukilpailusta tutulla kaavalla 1-2-3-4-5-6-7-8-10-12. Äänestys kuitenkin päättyi tasapeliin Björn Skifsin esittämän kappaleen "Det blir alltid värre framåt natten" ja yhtyeen Lasse Holm, Kikki Danielsson &amp; Wizex esittämän kappaleen "Miss Decibel""" välillä. Näiden kahden kappaleen kesken järjestettiin uusintaäänestys, jossa kukin alueraati antoi yhden pisteen suosikilleen. Äänestyksessä voittajaksi valittiin Björn Skifs.
Tõnis Mölder

Tõnis Mölder (s. 9. lokakuuta 1989 Lihula) on virolainen keskustapuolueen poliitikko. Hän toimi vuonna 2021 Kaja Kallaksen hallituksessa ympäristöministerinä, mutta erosi tehtävästään terveys- ja perhesyistä. Vuosina 2019–21 hän istui riigikogussa ja tätä ennen vuosina 2017–19 hän oli Tallinnan apulaispormestari. Hän on opiskellut Tallinnan yliopistossa valtio-oppia.
Mercedes-Benz S-sarja (W223)

Mercedes-Benz W223 on Mercedes-Benz S-sarjan seitsemännen sukupolven malli, jota on valmistettu vuodesta 2020 lähtien. Se korvasi edeltäneen W222-mallin.
Mercedes-Benz W223 (2020–).
Mercedes-Benz W223 esiteltiin syyskuussa 2020. Se oli ensimmäinen malli, joka perustui modulaarisen MRA-pohjalevyn uudistetulle versiolle. Toisin kuin edeltävästä S-sarjan sukupolvesta, W223-mallista ei ole tarkoitus esitellä coupé- eikä cabriolet-versioita. Edeltäjäänsä verrattuna auto kasvoi 54 millimetriä kokonaispituudeltaan ja 71 millimetriä akseliväliltään. Pidennetty Lang-versio on 34 millimetriä kokonaispituudeltaan ja 51 millimetriä akseliväliltään aiempaa pidempi.